《灵岩》
宋代·何子举

灵岩之境最超卓，高隐翠微浸碧落。
迢迢一迳倒青松，壁阙危门敞虚阁。
敞虚阁，见寥廓，
万叠青山连海角。山田疎密布棋文，
行看远近分凫雀。入虚堂，
真邃寞，太古以来天所凿。
上如屈曲老龙腰，下似空明巨鳌壳。
豁然平铺如琢削，低不碍人高可摸。
洞彻中开隐籁传，虚通远映飞光铄。
烟岚前后如帘幙，洞户东西迢锁角。
明月宵涵两玉壶，白云晓度长银索。
壶天春秋长不恶，琼室夏凉冬燠若。
老僧雪夜不新炉，童子炎天尚孤貉。
夜静风清冰露薄，天碧境寒河汉烁。
泠泠风吹叱斗牛，浩浩清声生万壑。
我欲飞王乔之凫，呼丁令之鹤。
架羽仗之轻车，奏灵台之妙乐。
披星机绘素以为衣，举金茎沆瀣以为酌。
呼群仙以遨游，休此岩而宴乐。
酒容渔父参，棋许樵夫著。
不知乌之东飞，兔之西跃。
相钭远逐无穷滨，逍遥永脱尘缘缚。

作者简介：何子举（？～一二六六），字师尹，号宽居，婺州（今浙江金华）人。理宗淳祐七年（一二四七）进士。仕至枢密院都承旨，出知赣州。度宗咸淳二年卒，谥文直。事见《鲁斋集》卷一二《跋宽居帖》、清康熙《金华府志》卷一八。今录诗九首。